ארה"ב ורוסיה הודיעו אתמול (שישי) על הפסקת אש בגולן הסורי שתחל ביום ראשון בצהריים. ההודעה התקבלה בזמן פגישתם של נשיא ארה"ב דונלד טראמפ ונשיא רוסיה ולדימיר פוטין בשולי ועידת ג'י-20. לאחר הפגישה, שנמשכה כשעתיים וחצי, אמר טראמפ כי "זהו הסכם שמגדיר היטב מי יאבטח את האזור". ירדן שותפה אף היא להסכם, שאמור לחול באזור הגבול בינה לבין סוריה, ולפי בכיר אמריקאי שביקש לשמור על עילום שם, כך גם ישראל.
שר החוץ של ארה"ב, רקס טילרסון, אמר כי ההסכם נועד לצמצם את האלימות בגבול ירדן - צעד קריטי לביטחונה של בעלת הברית של ארה"ב. טילרסון הוסיף כי הגולן הסורי הוא "חלק מורכב מאוד בשדה הקרב הסורי" ואמר כי הפסקת האש היא "האינדיקציה ראשונה לכך שארה"ב ורוסיה מסוגלות לעבוד יחד בסוריה".
לדברי שר החוץ של רוסיה סרגיי לברוב, רוסיה תפקח על שמירת הפסקת האש באמצעות משטרה צבאית, אך לדברי טילרסון, אופן הפיקוח עדיין לא נקבע סופית. דובר ממשלת ירדן אמר כי ההסכם עתיד ליצור קו הפרדה שכוחות המורדים יישארו בצדו האחד וצבא אסד בצדו האחר. מקורות בכירים במשרד החוץ של ארה"ב, שביקשו לשמור על עילום שם, הביעו תקווה כי בלחץ רוסיה צבא אסד וכן איראן וכוחות הפועלים מטעמה יכבדו את הפסקת האש.
לדברי טילרסון, טראמפ ופוטין "דנו ארוכות באפשרות ליצור אזורי חיץ בחלקים נוספים של סוריה בנוסף לאזור שהפסקת האש נוגעת אליו ולהבטיח את צמצום האלימות שם לאחר הבסת דאעש". לדבריו, "טרם נקבע איך נשיא סוריה אסד יעזוב את תפקידו".
אתמול פורסם ב"הארץ" כי שליח אמריקאי בא לישראל לפני כשבועיים וקיים שיחות עם בכירים במשרד הביטחון, במשרד החוץ ובצה"ל בנוגע לאפשרות הקמת אזורי חיץ בגבול בין סוריה לישראל ובגבול בין סוריה לירדן, כחלק מהסדר לסיום מלחמת האזרחים במדינה שסועת הקרבות. פקידים ישראלים בכירים אמרו כי ישראל הבהירה לארה"ב כי היא מסתייגת מהאפשרות שכוחות צבא רוסים הם שיפקחו על הנעשה באזורי החיץ בגולן הסורי.